3 kinders brand dood, ma in hof | Netwerk24
3 kinders brand dood, ma in hof
Deur Reneilwe Dhludhlu 04 November 2018 18:33
Die 34-jarige ma van drie kinders is in hegtenis geneem en staan tereg op klagte van strafbare manslag nadat haar kinders in hul huis in Brakpan aan die Oos-Rand doodgebrand het.
Kapt. Mavela Masondo, Gautengse polisiewoordvoerder, sê die ma is Vrydagaand in hegtenis geneem nadat ’n brand in haar plakkershut in die Plastic View- informele nedersetting uitgebreek het.
“Die ma het na bewering ’n kers aangesteek en die kinders in die hut gelos. Sy is glo toe na ’n sjebien,” sê Masondo.
William Tladi, woordvoerder van die nooddienste in Ekurhuleni, sê hulle is kort ná 22:00 na die toneel ontbied.
“Ons het die brand geblus en die reddingspan het op drie lyke, wat onherkenbaar verbrand het, onder die puin afgekom,” sê Tladi.
Die meisie (7) en haar broers (onderskeidelik 6 en 3) was ten tyde van die voorval alleen tuis.
“Ons weet nie of enigiemand anders daar woon nie, maar net die drie kinders was ten tyde van die brand in die huis,” sê Masondo.
Die ma sal Maandag in die landdroshof in Brakpan verskyn.
Meer oor: Brakpan | Oos-Rand | Doodgebrand | Plakkerskamp
Brand in plakkerskamp eis 2-jarige